KIRJALLINEN KYSYMYS P-0273/98 neuvostolle esittäjä(t): Lissy Gröner (PSE) (6. helmikuuta 1998)

Aihe: Neuvoston 20. joulukuuta 1995 antaman, sukupuolikysymysten sisällyttämistä kehitysyhteistyöhön koskevan päätöslauselman täytäntöönpano

Kehitysasioita käsittelevän ministerineuvoston nykyinen puheenjohtaja Clare Short, joka on Yhdistyneen kuningaskunnan kansainvälisiä kehitysasioita hoitava ministeri, oli läsnä Euroopan parlamentin kehitys- ja yhteistyövaliokunnan kokouksessa 19. tammikuuta 1998. Tällöin hän korosti vastatessaan parlamentin jäsenten kysymyksiin, että hän asettaa nykyisellä puheenjohtajakaudellaan ensisijaiseksi tavoitteeksi panna täytäntöön neuvoston 20. joulukuuta 1995 antama päätöslauselma sukupuolikysymysten sisällyttämisestä kehitysyhteistyöhön.

Mihin konkreettisiin toimiin neuvosto aikoo Britannian puheenjohtajakaudella ryhtyä pannakseen tämän päätöslauselman täytäntöön?

Vastaus (11. toukokuuta 1998)

Sukupuolten välistä epätasa-arvoa pidetään kestävän kehityksen yhtenä suurimpana esteenä. Maailman köyhimmistä ihmisistä noin 70 prosenttia on naisia, joten köyhyyden vähentäminen edellyttää politiikkaa, jossa tunnustetaan naisten monet roolit, minkä lisäksi on tuettava köyhyydessä elävien naisten tarpeita ja toimia vastaavia makrotaloudellisia toimintatapoja ja kehitysstrategioita.

Neuvoston puheenjohtajavaltio on ottanut käsiteltäväksi ehdotuksen sukupuolia koskeviksi päätelmiksi sukupuolten asemaan liittyvien kysymyksien sisällyttämisestä kehitysyhteistyöhön vuonna 1995 annetun neuvoston päätöslauselman seurauksena. Neuvoston kehitysyhteistyöryhmä on käsitellyt ehdotusta ja laatinut tekstin, joka annetaan kehitysneuvostolle hyväksyttäväksi 18. toukokuuta 1998. Päätelmäehdotuksessa mainitaan muun muassa sukupuoleen liittyvien kysymysten järjestelmällinen sisällyttäminen niihin asetuksiin ja suuntaviivoihin, jotka koskevat yhteisön ja jäsenvaltioiden kehitysyhteistyöohjelmia.

Päätelmäehdotuksessa todetaan lisäksi, että sukupuoleen liittyviä kysymyksiä analysoidaan ja tarkastellaan osana tavanomaista hankkeen tai ohjelman valmistelua ja seurantaa ja että niitä käsitellään hankkeita koskevissa asiakirjoissa. Henkilökunnalle on tarkoitus laatia hyviä toimintatapoja sisältäviä oppaita. Päätöksentekomenettelyissä huolehditaan siitä, että sukupuolten asemaan liittyvät näkökohdat sisällytetään asianmukaisesti politiikoista käytävään vuoropuheluun, suunnitteluun, valvontaan ja arviointiin. Entistä enemmän huomiota kiinnitetään kumppanuusmaiden päätöksentekijöiden tietämyksen lisäämiseen ja kapasiteetin luomiseen.

Lisäksi päätelmäehdotuksessa käsitellään köyhyyden ja sukupuoleen liittyvien kysymysten välistä yhteyttä suosittelemalla, että yhteisö ja jäsenvaltiot tukevat kumppanuusmaita niiden kehittäessä sukupuolinäkökulman sisältäviä strategioita köyhyyden poistamiseksi.

Päätelmäehdotuksessa suositellaan, että kehitysyhteistyöstä vastuussa olevissa komission ja jäsenvaltioiden asiaankuuluvissa yksiköissä vahvistetaan tarpeen mukaan sukupuolten asemaan liittyvistä kysymyksistä vastaavien yhteyspisteiden verkostoa, jotta lisättäisiin tietämystä sukupuolten asemaan liittyvistä kysymyksistä, parannettaisiin mahdollisuuksia analysoida niitä ja edistettäisiin niiden huomioinnissa tapahtuneen kehityksen seurantaa. Päätöslauselman toteuttamismahdollisuuksia yhteisössä ja jäsenvaltioissa tehostetaan. Sukupuolten asemaan liittyvä koulutus olisi ulotettava valtuuskuntiin ja paikallistoimistoihin sekä keskusyksiköihin, ja tähän työhön olisi tarvittaessa annettava riittävästi lisävaroja.

Arvoisaa parlamentin jäsentä muistutetaan lisäksi siitä, että meneillään on lainsäädäntöprosessi, joka koskee komission ehdotusta neuvoston asetukseksi sukupuoleen liittyvien kysymysten sisällyttämisestä kehitysyhteistyöhön (KOM(97) 265 lopull.). Asetuksessa säädetään rahoitustuesta ja teknisestä asiantuntemuksesta, joilla tuetaan sukupuolinäkökulman laaja-alaista sisällyttämistä kaikkiin kehitysyhteistyöpolitiikkoihin ja -toimiin. Annettavalla avulla pyritään täydentämään, vahvistamaan ja sovittamaan yhteen muiden kehitysyhteistyön välineiden perusteella annettavaa apua.

Neuvoston kehitysyhteistyöryhmä pääsi joulukuussa 1997 yhteisymmärrykseen ehdotuksesta yhteiseksi kannaksi. Komissio antoi helmikuussa 1998 muutetun ehdotuksen (KOM(98) 82 lopull. 97/9151 (SYN)), jossa otetaan huomioon ehdotus yhteiseksi kannaksi sekä Euroopan parlamentin tarkistukset. Neuvoston asianmukainen työryhmä tarkasteli muutettua ehdotusta 19. helmikuuta. Yhteinen kanta vahvistetaan todennäköisesti lähitulevaisuudessa ja toimitetaan sen jälkeen Euroopan parlamentille.